CELEX: 32020D0980
Language: hr
Date: 2020-07-06 00:00:00
Title: Provedbena odluka Komisije (EU) 2020/980 оd 6. srpnja 2020. kojom se Njemačkoj odobrava odstupanje od tehničkih zahtjeva iz priloga II. i V. Direktivi (EU) 2016/1629 Europskog parlamenta i Vijeća za putnička plovila Innogy i Alsterwasser (priopćeno pod brojem dokumenta C(2020) 4435) (Vjerodostojan je samo tekst na njemačkom jeziku)

9.7.2020   
               
               
                  HR
               
               
                  Službeni list Europske unije
               
               
                  L 220/1
               
            
         PROVEDBENA ODLUKA KOMISIJE (EU) 2020/980
         оd 6. srpnja 2020.
         kojom se Njemačkoj odobrava odstupanje od tehničkih zahtjeva iz priloga II. i V. Direktivi (EU) 2016/1629 Europskog parlamenta i Vijeća za putnička plovila Innogy i Alsterwasser
         
            
               (priopćeno pod brojem dokumenta C(2020) 4435)
            
         
         (Vjerodostojan je samo tekst na njemačkom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu (EU) 2016/1629 Europskog parlamenta i Vijeća od 14. rujna 2016. o utvrđivanju tehničkih pravila za plovila unutarnje plovidbe, izmjeni Direktive 2009/100/EZ i stavljanju izvan snage Direktive 2006/87/EZ (1), a posebno njezin članak 25. stavak 1. točku (b),
         nakon savjetovanja s Odborom osnovanim na temelju članka 7. Direktive Vijeća 91/672/EEZ od 16. prosinca 1991. o uzajamnom priznavanju nacionalnih svjedodžbi zapovjednika za prijevoz putnika i robe unutarnjim vodnim putovima, (2)
         
         budući da:
         
                     (1)
                  
                  
                     Njemačka je obavijestila Komisiju o svojoj namjeri da odstupi od određenih tehničkih zahtjeva iz priloga II. i V. Direktivi (EU) 2016/1629 za putnička plovila Innogy i Alsterwasser.
                  
               
                     (2)
                  
                  
                     Predloženo odstupanje odnosi se na uporabu tehnologije gorivnih ćelija s metanolom kao gorivom za putnička plovila Innogy i Alsterwasser.
                  
               
                     (3)
                  
                  
                     Gorivne ćelije obećavajuća su tehnologija u kontekstu održivosti čiste energije i alternativnih goriva za plovila.
                  
               
                     (4)
                  
                  
                     Zahvaljujući istraživanjima i pilot-projektima koji su predmet evaluacije, u pomorskom prometu danas su dostupni različiti konkretni načini primjene tehnologije gorivnih ćelija s velikim potencijalom daljnjeg proširenja (FCShip, Felicitas, METHAPU i MC-WAP).
                  
               
                     (5)
                  
                  
                     Predloženim odstupanjem potiču se inovacije i primjena nove tehnologije u unutarnjoj plovidbi pilot-provedbom tehnologije gorivnih ćelija na plovilima unutarnje plovidbe.
                  
               
                     (6)
                  
                  
                     Uvođenje tehnologije podrazumijeva i određena ispitivanja, što je jedini način za pokretanje eventualne faze proizvodnje.
                  
               
                     (7)
                  
                  
                     Tehničke specifikacije za plovila unutarnje plovidbe navedena su u europskom standardu kojim se utvrđuju tehnička pravila za plovila unutarnje plovidbe (standard ES-TRIN) (3), a koji je sastavio Europski odbor za izradu standarda unutarnje plovidbe (CESNI). ES-TRIN standard 2017/1 koji se trenutačno primjenjuje ne sadržava pravila za uporabu metanola kao goriva za plovila unutarnje plovidbe.
                  
               
                     (8)
                  
                  
                     U nedostatku regulatornih odredbi za uporabu metanola kao goriva za plovila unutarnje plovidbe potrebno je zajamčiti odgovarajuću razinu sigurnosti predložene uporabe metanola kao goriva.
                  
               
                     (9)
                  
                  
                     Njemačka tijela objasnila su da se odgovarajuća razina sigurnosti može postići sredstvima definiranima u Prilogu ovoj Odluci.
                  
               
                     (10)
                  
                  
                     Ta su sredstva razvijena uzimajući u obzir trenutačne odredbe poglavlja 30. ES-TRIN-a (Posebne odredbe koje se primjenjuju na plovila opremljena pogonskim ili pomoćnim sustavima koji rade na goriva s plamištem jednakim ili manjim od 55 °C) i Priloga 8. ES-TRIN-u (Dodatne odredbe koje se primjenjuju na plovila opremljena pogonskim ili pomoćnim sustavima koji rade na goriva s plamištem jednakim ili manjim od 55 °C).
                  
               
                     (11)
                  
                  
                     Komisija je ocijenila uporabu tehnologije gorivnih ćelija s metanolom kao gorivom za putnička plovila i odgovarajuću razinu sigurnosti predloženog odstupanja na temelju tehničkog ispitivanja koje je provela radna skupina za tehničke zahtjeve Europskog odbora za izradu standardâ unutarnje plovidbe (CESNI). Rezultati tog tehničkog ispitivanja navedeni su u nacrtu preporuka CESNI-ja br. 3/2017 i 4/2017 od 28. rujna 2019.
                  
               
                     (12)
                  
                  
                     U procjeni rizika priloženoj nacrtu preporuka utvrđuju se i procjenjuju moguće opasnosti koje proizlaze iz uporabe metanola kao goriva i rada sustava s gorivnim ćelijama na putničkom plovilu s obzirom na postojeće zaštitne mjere. Zaključak procjene rizika jest da se rad, opskrba gorivom i održavanje sustava mogu sigurno obavljati uzimajući u obzir planirane mjere i postupke definirane u nacrtu preporuka.
                  
               
                     (13)
                  
                  
                     Na temelju rezultata tehničkog ispitivanja koje je provela radna skupina za tehničke zahtjeve CESNI-ja, Komisija se uvjerila da je odgovarajuća razina sigurnosti zajamčena pod uvjetom da se ispune zahtjevi utvrđeni u nacrtu preporuka radne skupine za tehničke zahtjeve CESNI-ja. Radi jasnoće i pravne sigurnosti te bi uvjete trebalo utvrditi u Prilogu ovoj Odluci.
                  
               
                     (14)
                  
                  
                     Odstupanje se odnosi na izdavanje svjedodžbe Unije za unutarnju plovidbu u svrhu probne plovidbe s novim tehničkim specifikacijama koje odstupaju od odredbi Priloga 8. standardu ES-TRIN 2017/1 i odobrava se za ograničeno razdoblje do 1. listopada 2022.,
                  
               DONIJELA JE OVU ODLUKU:
         
            Članak 1.
            Njemačka može odstupiti od tehničkih zahtjeva iz Priloga 8. standardu ES-TRIN 2017/1 u skladu s uvjetima utvrđenima u Prilogu (4) ovoj Odluci, za sljedeća putnička plovila:
            
                        —
                     
                     
                        Innogy, s jedinstvenim europskim identifikacijskim brojem plovila 04804940,
                     
                  
                        —
                     
                     
                        Alsterwasser, s jedinstvenim europskim identifikacijskim brojem plovila 04807190.
                     
                  
         
            Članak 2.
            Ova se Odluka primjenjuje do 1. listopada 2022.
         
         
            Članak 3.
            Ova je Odluka upućena Saveznoj Republici Njemačkoj.
         
         
            Sastavljeno u Bruxellesu 6. srpnja 2020.
            
               
                  Za Komisiju
               
               Adina VĂLEAN
               
                  Članica Komisije
               
            
         
         
            (1)  SL L 252, 16.9.2016., str. 118.
         
         
            (2)  SL L 373, 31.12.1991., str. 29.
         
         
            (3)  Europski standard kojim se utvrđuju tehnička pravila za plovila unutarnje plovidbe http://cesni.eu/en/documents/es-trin-2017/
         
            (4)  Vjerodostojni tekst odluke i pripadajući prilozi mogu se naći na: https://ec.europa.eu/transport/modes/inland/vessels_en